Komisijos reglamentas (EB) Nr. 77/2001
2001 m. sausio 5 d.
iš dalies keičiantis Reglamento (EB) Nr. 1547/1999 ir Tarybos reglamento (EB) Nr. 1420/1999 priedus, susijusius su kai kurių rūšių atliekų vežimu į Albaniją, Braziliją, Bulgariją, Burundį, Jamaiką, Maroką, Nigeriją, Peru, Rumuniją, Tunisą ir Zimbabvę
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 1 d. Tarybos reglamentą (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [1] su paskutiniais pakeitimais, padarytais Komisijos sprendimu 1999/816/EB [2], ypač į jo 17 straipsnio 3 dalį,
atsižvelgdama į 1999 m. balandžio 29 d. Tarybos reglamentą (EB) Nr. 1420/1999, nustatantį bendrąsias taisykles ir tvarką, taikomą kai kurių rūšių atliekų vežimui į kai kurias EBPO nepriklausančias šalis [3], su pakeitimais, padarytais Komisijos reglamentu (EB) Nr. 1208/2000 [4], ypač į jo 3 straipsnio 5 dalį,
kadangi:
(1) 2000 m. sausio mėn. Komisija visoms EBPO nepriklausančioms šalims (taip pat Vengrijai ir Lenkijai, kurios dar netaiko EBPO sprendimo C(92) 39 final) išsiuntė note verbale. Šios note verbale tikslas yra trejopas: a) pranešti šioms šalims apie naujuosius Bendrijos reglamentus; b) paprašyti patvirtinti atitinkamas pozicijas, kaip nurodyta Reglamento (EB) Nr. 1420/1999 ir 1999 m. liepos 12 d. Komisijos reglamento (EB) Nr. 1547/1999, pagal Tarybos reglamentą (EEB) Nr. 259/93 nustatančio kontrolės tvarką, reglamentuojančią tam tikrų rūšių atliekų vežimą į tam tikras šalis, kurioms netaikomas OECD sprendimas C(92) 39 final [5], su paskutiniais pakeitimais, padarytais Reglamentu (EB) Nr. 1552/2000 [6], prieduose, ir c) gauti atsakymus iš tų šalių, kurios neatsakė 1994 m.
(2) Iš atsakiusiųjų šalių Brazilija, Bulgarija, Burundis, Jamaika, Marokas, Nigerija, Peru, Rumunija, Tunisas ir Zimbabvė Komisijai pranešė, kad tam tikrų atliekų, išvardytų Reglamento (EEB) Nr. 259/93 II priede, įvežimas leidžiamas netaikant jokios kontrolės tvarkos arba taikant tokią kontrolės tvarką, kuri yra numatyta minėtojo reglamento III arba IV priede arba nustatyta 15 straipsnyje. Minėtosios šalys nurodė, kad nepageidauja gauti jokių kitų atliekų.
(3) Atsakydama į note verbale Albanija pareiškė, kad jos pozicija nepasikeitė. Tačiau būtina padaryti dalinius su Albanija susijusių nuostatų pakeitimus, atsižvelgiant į naująją tam tikrų rūšių atliekų ženklinimo etiketėmis sistemą, nustatytą Reglamento (EB) Nr. 259/93 su pakeitimais, padarytais Sprendimu 1999/816/EB, II priede.
(4) Remiantis Reglamento (EEB) Nr. 259/93 17 straipsnio 3 dalimi, 1975 m. liepos 15 d. Tarybos direktyvos 75/442/EEB dėl atliekų [7] su paskutiniais pakeitimais, padarytais Komisijos sprendimu 96/350/EB [8], 18 straipsniu įkurtam komitetui 2000 m. birželio 23 d. buvo pateikti oficialūs šių šalių prašymai (Burundžio prašymas pateiktas 2000 m. liepos 12 d.).
(5) Norint atsižvelgti į naująją padėtį šiose šalyse, būtina vienu metu iš dalies pakeisti Reglamentą (EB) Nr. 1420/1999 ir Reglamentą (EB) Nr. 1547/1999.
(6) Šiame reglamente numatytos priemonės atitinka Direktyvos 75/442/EEB 18 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1547/1999 iš dalies keičiamas taip:
1) A priedas iš dalies keičiamas taip, kaip nurodyta šio reglamento A priede;
2) B priedas iš dalies keičiamas taip, kaip nurodyta šio reglamento B priede;
3) C priedas iš dalies keičiamas taip, kaip nurodyta šio reglamento C priede;
4) D priedas iš dalies keičiamas taip, kaip nurodyta šio reglamento D priede.
2 straipsnis
Reglamentas (EB) Nr. 1420/1999 iš dalies keičiamas taip:
1) A priedas iš dalies keičiamas taip, kaip nurodyta šio reglamento E priede;
2) B priedas iš dalies keičiamas taip, kaip nurodyta šio reglamento F priede.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. sausio 5 d.